ai4bharat/Pralekha huggingface dataset:
நுகர்வோர் நலன், உணவு மற்றும் பொது விநியோகம் அமைச்சகம்
மத்திய நுகர்வோர், உணவு மற்றும் பொது விநியோகத்துறை அமைச்சர் திரு. தான்வே ராவ்சாஹிப் தாதாராவ் மாநிலங்களவையில் இன்று எழுத்துபூர்வமாக தாக்கல் செய்த பதிலில் கூறியதாவது:
ஹால்மா்ரக் கட்டயாமாக்கப்பட்டதை முன்னிட்டு, இந்திய தரச் சான்றிதழ் பிரிவுக்கு  நகைக்கடைகள் மற்றும் ஹால் மார்க் மையங்கள் விண்ணப்பிப்பது பல மடங்கு அதிகரிக்கும். இதற்காக பிஸ் தரச்சான்றிதழ் வழங்க ஆன்லைன் முறையை மத்திய அரசு கடந்த 21.08.2020-ம் தேதி தொடங்கியது. இதன் மூலம் பிஸ் தரச்சான்றிதழ் பெற விரும்புபவர்கள், ஆன்லைன் மூலம் விண்ணப்பங்களை சமர்ப்பித்து, பதிவுக் கட்டணத்தை செலுத்தலாம். இந்த விண்ணப்பங்களை பரிசீலிப்பதில் மனித தலையீடு இருக்காது. விண்ணப்பித்து, கட்டணம் செலுத்தியவுடனே, பதிவு வழங்கப்படும்.
பொம்மை தயாரிப்புக்கான தர கட்டுப்பாட்டு விதிகள் 1.9.2020 முதல் அமல்படுத்தப்படுவதாக மத்திய தொழில் வளர்ச்சித் துறை அறிவித்திருந்தது. ஆனால் பொம்பை தயாரிப்பு தொழில் சங்கங்களின் வேண்டுகோளை ஏற்று, தர கட்டுப்பாடு அமலுக்கு வரும் தேதி 01.01.2021ம் தேதி வரை நீட்டிக்கப்பட்டுள்ளது.
கொவிட் -19 முடக்க காலத்தில் , பிரதமரின் ஏழைகள் நலன் உணவு திட்டத்தின் கீழ் கடந்த ஏப்ரல் முதல் நவம்பர் 2020 வரை 8 மாதங்களுக்கு தேசிய உணவு பாதுகாப்பு சட்டத்தின் அனைத்து பயனாளிகளுக்கும், ஒருவருக்கு மாதம் 5 கிலோ அரிசி, குடும்பத்துக்கு மாதம் ஒரு கிலோ பருப்பு இலவசமாக வழங்கப்பட்டது. பருப்புகள் வழங்குவது நுகர்வோர் விவகார துறையிடம் ஒப்படைக்கப்பட்டது. பிரதமரினர் ஏழைகள் நலன் உணவு திட்டத்தின் முதல் கட்டத்தில், மொத்த ஒதுக்கீட்டில் 5,48,172.44 மெட்ரிக் டன் பருப்புகள் கடந்த ஏப்ரல் முதல் ஜூன் வரை 18.27 கோடி பயனாளிகளுக்கு வழங்கப்பட்டன. 2வது கட்டம் நவம்பர் வரை நீட்டிக்கப்பட்டுள்ளது. தற்சார்பு இந்தியா திட்டத்தின் கீழ் புலம் பெயர் தொழிலாளர்களுக்கும், உணவுப் பொருட்கள்/பருப்புகள் வழங்கப்பட்டன. இவர்கள் உணவு பாதுகாப்பு சட்டம் மற்றம் பொது விநியோக திட்டத்தின் கீழ் வராதவர்கள். புலம் பெயர் தொழிலாளர்களின் உண்மையான எண்ணிக்கை நுகர்வோர் துறையிடம் இல்லாததால், தாராள மதிப்பீடு செய்து 8 கோடி பேருக்கு 2 மாதங்களாக 8 லட்சம் மெட்ரிக் டன் உணவு தானியங்கள் வழங்கப்பட்டன.
பிரதமரின் ஏழைகள் நலன் உணவு திட்டத்தின் முதல் கட்டத்தில், நுகர்வோர் துறை அனைத்து மாநிலங்கள் மற்றும் யூனியன் பிரதேசங்களுக்கு கடந்த மார்ச் 30ம் தேதி 121 லட்சம் மெட்ரிக் டன்கள் உணவு தானியம் ஒதுக்கீடு செய்தது. இரண்டாவது கட்டத்தில் 201 லட்சம் மெட்ரிக் டன்கள் உணவு தானியம் ஒதுக்கீடு செய்தது.
(Visitor Counter : 183
புள்ளியியல் மற்றும் திட்ட அமலாக்கம் அமைச்சகம்
இந்தியாவில் ஊதியங்கள் குறித்த அறிக்கை - வேலைவாய்ப்பு குறித்த ஒரு முறையான பார்வை
புள்ளியியல் மற்றும் திட்ட அமலாக்க அமைச்சகத்தின் தேசிய புள்ளியியல் அலுவலகம், செப்டம்பர் 2017 முதல் ஜனவரி 2022 வரையிலான காலப்பகுதியை உள்ளடக்கிய நாட்டின் வேலைவாய்ப்புக் கண்ணோட்டம் குறித்த செய்திக் குறிப்பை வெளியிட்டுள்ளது. சில பரிமாணங்கள்.
தேர்ந்தெடுக்கப்பட்ட அரசு நிறுவனங்களில் உள்ள நிர்வாகப் பதிவுகளின் அடிப்படையிலான இந்த அறிக்கை, குறிப்பிட்ட பரிமாணங்களில் முன்னேற்றத்தை மதிப்பிடுவதற்கு உதவும்.
விரிவான அறிக்கைக்கும் மேலும் விவரங்களுக்கும் , இந்த ஆங்கிலச் செய்திக் குறிப்பைக் காணவும்: https://pib.gov.in/PressReleasePage.aspx?PRID=1809469
|
பிரதமர் அலுவலகம்
|
உலகத் தலைவர்களிடமிருந்து தொலைபேசி மூலம் பிரதமர் நரேந்திர மோடிக்கு வாழ்த்துக்கள்
பங்களாதேஷ் பிரதமர் திருமதி. ஷேக் ஹசீனா, பூட்டான் மன்னர் திரு. ஜிக்மே கேசர் நாம்கியெல் வாங்சுக், பூட்டான் பிரதமர் டாக்டர் லோட்டே ஷெரிங், நேபாள பிரதமர் திரு. கே.பி. ஷர்மா ஒலி, மாலத்தீவுகள் அதிபர் திரு. இப்ராஹிம் முஹமத் சோலிஹ், இலங்கைப் பிரதமர் திரு. ரனில் விக்ரமசிங்க, ரஷ்ய அதிபர் திரு. விளாடிமிர் புட்டின், ஃபிரான்ஸ் அதிபர் திரு. இமானுவேல் மேக்ரன், ஜப்பான் பிரதமர் திரு. அபே ஷின்ஸோ, ஆஸ்திரேலியப் பிரதமர் திரு. ஸ்காட் மோரிஸன், மொரீஷியஸ் பிரதமர் திரு. ப்ரவீன் ஜுக்னாத், ஐக்கிய அரபு எமிரேட்டுகளின் பட்டத்து இளவரசர் திரு. முஹமது பின் சயீத், இஸ்ரேல் பிரதமர் திரு. பெஞ்சமின் நேத்தன் யாஹு உள்ளிட்ட உலகத் தலைவர்கள், பிரதமர் திரு. நரேந்திர மோடியைத் தொலைபேசியில் தொடர்பு கொண்டு, 2019 பொதுத்தேர்தல் வெற்றிக்காகப் பாராட்டியுள்ளனர்.
மிகுந்த அன்புடன் பிரதமரைப் பாராட்டியுள்ள அந்தத் தலைவர்கள், பிரதமர் திரு. நரேந்திர மோடி தலைமையின்மீது இந்திய மக்கள் வைத்துள்ள அபரிமிதமான நம்பிக்கையை இந்த வரலாற்றுச் சிறப்புமிக்க வெற்றி பிரதிபலிக்கிறது என்று கருத்து தெரிவித்தனர்.
உலகத் தலைவர்களின் பாராட்டுக்கும், நல்லெண்ணத்திற்கும் நன்றி தெரிவித்த பிரதமர் திரு. மோடி, நடந்து முடிந்த பொதுத்தேர்தல் உலகின் மிகப் பெரிய இந்திய ஜனநாயகத்தை மேலும் வலுப்படுத்தியுள்ளது என்றார். இருதரப்பு உறவுகள் மற்றும் பன்முக ஒத்துழைப்பின் மூலம், பரஸ்பரம் பயன்பெறுவதில் உலகத் தலைவர்களின் ஒத்துழைப்புக்காக நன்றி தெரிவித்தார். மேலும் வலுவான நட்புறவை வளர்த்துக் கொள்வதற்குத் தொடர்ந்து பணியாற்றும் தமது விருப்பத்தையும் அவர் வெளிப்படுத்தினார்.
சமூக ஊடகம் மற்றும் பிற வகைகளில் பாராட்டு தெரிவித்த பல்வேறு தலைவர்களுக்கும் பிரதமர் தமது நன்றியைத் தெரிவித்துக் கொண்டார்.
குறு சிறு மற்றும் நடுத்தர தொழில் துறை அமைச்சகம்
2021-22 நிதியாண்டில் பிஎம்இஜிபி-ன் கீழ் எப்போதும் இல்லாத அளவுக்கு வேலைவாய்ப்பை உருவாக்கி கேவிஐசி அனைத்து முந்தைய சாதனைகளையும் முறியடித்துள்ளது
காதி மற்றும் கிராமத் தொழில்கள் ஆணையத்தைப்  பொறுத்தவரை இந்த ஆண்டு வரலாற்று சாதனைகள் நிறைந்த ஆண்டாகும். பிரதமரின் வேலை உருவாக்கத் திட்டத்தை  கேவிஐசி சிறப்பாக செயல்படுத்தி உள்ளது. 2021-22 நிதியாண்டில், முன்னெப்போதும் இல்லாத அளவுக்கு 1.03 லட்சம் புதிய உற்பத்தி மற்றும் சேவை அலகுகளை ஏற்படுத்தி, 8.25 லட்சத்திற்கும் அதிகமான வேலைகளை உருவாக்கி,
பிஎம்இஜிபி-ஐ சுயநிலைத்தன்மைக் கொண்ட அரசின் மிகவும் சக்தி வாய்ந்த உபகரணமாக கேவிஐசி மாற்றியுள்ளது. கொவிட்-19 இரண்டாவது அலை பரவி வந்த முதல் 3 மாதங்களில் பகுதி நேர பொது முடக்கத்தின் கீழ் நாடு இருந்தபோதும் இந்த சாதனை நிகழ்த்தப்பட்டுள்ளது.
2008 ஆம் ஆண்டு பிஎம்இஜிபி திட்டம் தொடங்கப்பட்ட பின்னர் முதல் முறையாக ஒரு நிதியாண்டில் 1 லட்சம் புதிய அலகுகளை கேவிஐசி அமைத்துள்ளது. 1,03,219 அலகுகள் மொத்தம் சுமார் ரூ.12,000 கோடி முதலீட்டில் உருவாக்கப்பட்டுள்ளது. இதில் கேவிஐசி லாபத்தொகையாக ரூ.2,978 கோடி மானியத்தை விடுவித்துள்ளது. வங்கிக்கடன் உதவி சுமார் ரூ.9,000 கோடியாகும். லாபத்தொகை மானியமான ரூ.2,978 கோடி 2021-22 ஆம் ஆண்டு கேவிஐசி-யால் வழங்கப்பட்டுள்ளது. இது 2008 ஆம் ஆண்டிலிருந்து இப்போது வரை வழங்கப்பட்ட மிக அதிக தொகையாகும். 8,25,752 புதிய வேலைவாய்ப்புகள் நாடு முழுவதும் உருவாக்கப்பட்டுள்ளது. பிஎம்இஜிபி-யின் கீழ் இதுவும் அதிகபட்சமாகும்.
முந்தைய ஆண்டுடன் ஒப்பிடுகையில்,  பிஎம்இஜிபி-யின் கீழ் அலகுகளின் எண்ணிக்கை வேலைவாய்ப்பு உருவாக்கம் 39 சதவீதம் அதிகமாகும். லாபத்தொகை வினியோகமும் 36 சதவீதம் உயர்ந்துள்ளது.
தன்னிறவை எட்ட உள்ளூர் உற்பத்தியை அதிகரிக்க வேண்டுமென்ற பிரதமரின் வலியுறுத்தலே வேலை உருவாக்கத்தின் கணிசமான உயர்வு ஏற்பட்டதற்கு காரணம் என கேவிஐசி தலைவர் திரு.வினய் குமார் சக்சேனா கூறியுள்ளார். கொவிட்-19 பெருந்தொற்றுக்கு இடையே உள்ளூர் உற்பத்தியும், சுயவேலைவாய்ப்பும் அதிசயங்களை நிகழ்த்தியுள்ளன. ஏராளமான இளைஞர்கள், பெண்கள், புலம்பெயர் தொழிலாளர்கள் பிஎம்இஜிபி-யின் கீழ் சுயவேலைவாய்ப்பு நடவடிக்கைகளில் ஈடுபட்டதாக சக்சேனா கூறியுள்ளார்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1818004
பாதுகாப்பு அமைச்சகம்
பாதுகாப்பு படைகளின் தலைமை தளபதி ஜெனரல் எம் எம் நரவனே வங்கதேசம் புறப்பட்டு சென்றார்
இந்தியா மற்றும் வங்கதேசத்திற்கு இடையே நிலவும் வலுவான இருதரப்பு மற்றும் ராணுவ உறவுகளின் சிறப்பான பாரம்பரியத்தை தொடரும் விதமாக, 2021 ஏப்ரல் 8 முதல் 12 வரையிலான வங்கதேச பயணத்திற்காக பாதுகாப்பு படைகளின் தலைமை தளபதி புறப்பட்டுச் சென்றார்.
வங்கதேசம் தனது 50-வது சுதந்திர ஆண்டை கொண்டாடும் சமயத்தில் ஜெனரல் நரவனேவின் பயணம் அமைந்துள்ளது. சுதந்திரப் போரின் தியாகிகளுக்கு மரியாதை செலுத்த உள்ள ஜெனரல் நரவனே, வங்கதேசத்தின் முப்படைத் தளபதிகளை தனித் தனியாக சந்திக்க உள்ளார்.
வங்கதேசத்தின் தந்தை பங்கபந்து ஷேக் முஜிபுர் ரஹ்மான் நினைவிட அருங்காட்சியகத்தை யும் ஜெனரல் நரவனே பார்வையிட உள்ளார்.
2021 ஏப்ரல் 11 அன்று வங்கதேச வெளியுறவு அமைச்சருடன் பாதுகாப்பு படைகளின் தலைமை தளபதி உரையாட உள்ளார்.
ஐக்கிய நாடுகள் சபையின் அமைதி மற்றும் ஆதரவு செயல்பாடுகள் குறித்த கருத்தரங்கு ஒன்றிலும் கலந்து கொள்ளவிருக்கும் அவர், 'மாறிவரும் உலக பிரச்சனைகள்: ஐநா அமைதிக் காப்பாளர்களின் பங்கு' எனும் தலைப்பில் அங்கு சிறப்புரை ஆற்றவுள்ளார்.
மாலி, தெற்கு சூடான் மற்றும் மத்திய ஆப்பிரிக்க குடியரசில் உள்ள ஐக்கிய நாடுகள் குழுக்களின் தளபதிகளோடு உரையாடவுள்ள ஜெனரல் எம் எம் நரவனே, பூட்டான் ராணுவத்தின் துணைத் தலைமை செயல்பாடுகள் அதிகாரியுடனும் 2021 ஏப்ரல் 12 அன்று கலந்துரையாடவுள்ளார்.
மேலும் பல உரையாடல்கள் மற்றும் நிகழ்ச்சிகளிலும் அவர் பங்கேற்க உள்ளார். இந்தப் பயணத்தின் மூலம் இரு நாடுகளின் ராணுவங்களுக்கு இடையேயான உறவு மேலும் வலுப்படும்.
மேலும் விவரங்களுக்கு இந்த ஆங்கில செய்திக் குறிப்பைப் பார்க்கவும்:
https://pib.gov.in/PressReleasePage.aspx?PRID=1710324
பிரதமர் அலுவலகம்
பிரேசிலியா-வில் நடைபெற்ற 11-வது பிரிக்ஸ் மாநாட்டின்போது, பிரிக்ஸ் வர்த்தக கவுன்சில் மற்றும் புதிய வளர்ச்சி வங்கியுடனான தலைவர்கள் ஆலோசனையில் பிரதமர் நரேந்திர மோடியின் உரை
மேதகு தலைவர் அவர்களே,
மற்ற நாடுகளின் தலைவர்களே,
பிரிக்ஸ் வர்த்தக கவுன்சில் மற்றும் புதிய வளர்ச்சி வங்கியின் உறுப்பினர்களே,
இந்த ஆலோசனையில் இணைந்துகொண்டிருப்பதில் நான் மிகுந்த மகிழ்ச்சி அடைகிறேன்.
பிரிக்ஸ் நாடுகளுக்கு இடையே நடைமுறை சார்ந்த ஒத்துழைப்புக்கு பயனுள்ள தளங்களாக இந்த இரு அமைப்புகளும் திகழ்கின்றன. இதற்கான முயற்சிகளை மேற்கொண்டதற்கு நன்றி.
இன்றைய காலத்தில், ஒவ்வொரு வர்த்தக வாய்ப்புகளையும் அங்கீகரித்து, அதிலிருந்து உடனடி பலன்களைப் பெற வேண்டியது மிகவும் முக்கியம்.
இந்த சூழலில் சில ஆலோசனைகளை வழங்க நான் விரும்புகிறேன்.
முதலாவது, அடுத்த மாநாட்டு காலத்துக்குள் பிரிக்ஸ் நாடுகளுக்கு இடையே 500 பில்லியன் அமெரிக்க டாலர்கள் அளவுக்கு வர்த்தகத்தை எட்டுவதற்கான வழிமுறையை வர்த்தக கவுன்சில் உருவாக்க வேண்டும்.
இரண்டாவது, 5 நாடுகளிலும் பல்வேறு வேளாண் தொழில்நுட்பத்தில் புதுமைப்படைப்புடன் கூடிய புதிய நிறுவனங்கள் உருவாகியுள்ளன. அதன் தளங்கள், அனுபவங்களை பகிர்ந்துகொள்வதற்கும், நமது மிகப்பெரும் சந்தைக்கு பலன்களை எடுத்துக் கொள்வதற்கு பயனுள்ளதாக இருக்கும்.
மூன்றாவது, அனைவருக்குமான சுகாதார வசதியை அளிப்பதில் உள்ள சவால்களுக்கு தீர்வுகாண்பதற்காக, டிஜிட்டல் சுகாதார வழிமுறைகளைப் பயன்படுத்துவது தொடர்பாக இந்தியாவில் ஒரு போட்டியை நடத்துவது குறித்து வர்த்தக கவுன்சில் பரிசீலிக்கலாம்.
நான்காவதாக, சிறந்த நடைமுறைகளை பகிர்ந்துகொள்வதற்காக சிறு மற்றும் நடுத்தர நிறுவனங்களுக்கான பணிக் குழுவை ஏற்படுத்தலாம்.
நண்பர்களே,
பேரிடரை எதிர்கொள்வதற்கான கட்டமைப்பு நடவடிக்கைக்கான கூட்டமைப்பில் பிரிக்ஸ் நாடுகள் மற்றும் புதிய வளர்ச்சி வங்கி இணைய வேண்டும் என்று நான் வேண்டுகோள் விடுக்கிறேன்.
பேரிடரை எதிர்கொள்வதற்கான கட்டமைப்புக்கான வழிகாட்டி கொள்கைகளை உருவாக்குவதற்காக புதிய வளர்ச்சி வங்கியுடன் இணைந்து பணியாற்ற இந்தியா தயாராக உள்ளது.
இந்தியாவில் புதிய வளர்ச்சி வங்கியின் பிராந்திய கிளையை அமைக்கும் பணியை விரைந்து முடிக்க வேண்டும் என்று நான் கேட்டுக் கொள்கிறேன். இது நமது முன்னுரிமை பகுதிகளில் திட்டங்களை ஊக்குவிக்கும்.
நண்பர்களே,
2022-ம் ஆண்டில் புதிய இந்தியாவை கட்டமைக்கவும், இந்தியாவின் வளர்ச்சிப் பயணத்தில் பங்கெடுத்துக் கொள்ளவும் உங்கள் அனைவருக்கும் நான் அழைப்பு விடுக்கிறேன்.
அனைவருக்கும் மிக்க நன்றி.
பழங்குடியினர் நலத்துறை அமைச்சகம்
இந்த ஆண்டு சுதந்திர தினக் கொண்டாட்டங்களில் பழங்குடியினரின் கைத்திறனால் உருவாக்கப்பட்ட பங்காக்கள் பிரபல விருந்தினர்களுக்கு வழங்கப்படும்; பழங்குடியினர் விவகார அமைச்சகத்தின் கீழ் வரும் பழங்குடியினர் மேம்பாட்டுக் கூட்டமைப்பு மீண்டும் ஏற்பாடு
பழங்குடியினரின் வருமானங்கள் மற்றும் வாழ்வாதாரங்களை ஆதரித்து, நிலைநிறுத்திடும் தொடர் முயற்சியின் ஒரு பகுதியாக சுகந்திரதினக் கொண்டாட்டங்களில் பங்கேற்கும் பிரபலங்கள் மற்றும் விருந்தினர்களுக்கு பழங்குடியினரின் கைத்திறனால் உருவாக்கப்பட்ட பங்காக்களை வழங்க பழங்குடியினர் விவகார அமைச்சகத்தின் பழங்குடியினர் கூட்டுறவு விற்பனை மேம்பாட்டுக் கூட்டமைப்பு  பாதுகாப்பு அமைச்சகத்துடன் மீண்டும் கூட்டு சேர்ந்து ஏற்பாடு செய்துள்ளது. இந்த ஒத்துழைப்பு இது மூன்றாவது ஆண்டாகும்.
ராஜஸ்தான், ஒடிசா, மேற்குவங்கம், பீகார், குஜராத் மற்றும் ஜார்கண்ட் போன்ற மாநிலங்களில் இருந்து, நாடு முழுவதும் உள்ள பழங்குடியினக் கைவினைஞர்களிடமிருந்து பெறப்பட்ட இந்த பங்காக்கள் நட்புறவான சுற்றுச்சூழலில் இயற்கையான கரிமப் பொருள்களால் உருவாக்கப்பட்டவை. ஒரு நினைவுச்சின்னமாக இந்த பங்காக்கள் இந்தியக் குடும்பங்களின் ஒருங்கிணைந்த பகுதியாக இருந்த கடந்த கால நினைவுகளை மீண்டும் புதுப்பிக்க உதவுகின்றன, மேலும் கடுமையான வெப்பத்தின் போது ஆறுதல் அளிப்பதாகவும் உள்ளன.
பழங்குடியினரின் இந்திய பங்காக்கள், நாடு முழுவதும் உள்ள ட்ரைப்ஸ் இந்தியா சில்லறை விற்பனை நிலையங்களிலும், அதன் மின்னணு வணிக தளத்திலும்  விற்பனைக்கு கிடைக்கின்றன.
பாதுகாப்பு அமைச்சகம்
1971-ல் இந்தியா-பாகிஸ்தான் போரில் இந்திய வெற்றியின் 50 ஆண்டுகளைக் குறிக்கும் வகையில் நினைவு அஞ்சல் தலையைப் பாதுகாப்பு அமைச்சர் திரு ராஜ்நாத் சிங் வெளியிட்டார்
1971-ல் இந்தியா-பாகிஸ்தான் போரில் இந்திய வெற்றியின் பொன்விழாவைக் குறிக்கும் வகையில் இந்திய அஞ்சல் துறையின் சிறப்பு நாள் உரை மற்றும் நினைவு அஞ்சல் தலையை 2021 டிசம்பர் 16 அன்று புதுதில்லியில் பாதுகாப்பு அமைச்சர் திரு ராஜ்நாத் சிங் வெளியிட்டார். 2020 டிசம்பரில் தொடங்கிய ஓராண்டு கால ‘வெற்றி நாள் பொன்விழா’ கொண்டாட்டங்களின் நிறைவு நாள் இன்று.
1971-ம் ஆண்டு பெரும் எண்ணிக்கையிலான இந்திய விமானப்படை தளங்களின் மீது பாகிஸ்தான் ராணுவம் திடீர் தாக்குதல் தொடுத்ததால் இந்தியா- பாகிஸ்தான் இடையே போர் மூண்டது. இதற்கு விரைந்த பதிலடியாக மேற்கு மற்றும் கிழக்கு முனைகளில் இந்திய ராணுவத்தினர் நிலம், கடல், வான்பகுதி வழியாக தாக்குதல்களை நடத்தினர். இந்திய ராணுவத்தின் எதிர் தாக்குதல் நடவடிக்கையால் கிழக்குப் பாகிஸ்தானின் டாக்காவை அது கைப்பற்ற வழிவகுத்தது. இதனால் சுமார் 93,000 பாகிஸ்தான் ராணுவ வீரர்கள் சரணடைந்தனர். இதைத் தொடர்ந்து பங்களாதேஷ் என்ற சுதந்திர தேசம் உருவானது. இரண்டாம் உலகப்போருக்கு பின் இவ்வளவு பெரும் எண்ணிக்கையில் ராணுவ வீரர்கள் சரணடைந்த சம்பவமாக இது இருந்தது.
இந்திய துணைக்கண்ட வரலாற்றில் மிக முக்கியமான நிகழ்வை இன்று வெளியிடப்பட்ட அஞ்சல் தலை நினைவு படுத்துகிறது. இதன் நடுவே ‘வெற்றிநாள் பொன் விழா’ சின்னம் உள்ளது. இதனை இந்தியக் கப்பற்படையின் லெப்டினன்ட் கமாண்டர் குஷால் சந்திரசேகர் வடிவமைத்தார். 2020 அக்டோபர்-நவம்பரில் நடைபெற்ற அகில இந்திய போட்டியில் இது தெரிவு செய்யப்பட்டது.
இன்றைய நிகழ்ச்சியில் பாதுகாப்புத்துறை இணை அமைச்சர் திரு அஜய் பட், தகவல் தொடர்புத்துறை இணை அமைச்சர் திரு தேவுசின் சௌகான், ராணுவத் தளபதி ஜென்ரல் மனோஜ் முகுந்த் நரவானே, கப்பற்படை தளபதி அட்மிரல் ஆர் ஹரி குமார், விமானப்படைத் தளபதி ஏர் சீஃப் மார்ஷல் விவேக் ராம் சௌத்ரி, பாதுகாப்புத்துறை செயலாளர் டாக்டர் அஜய் குமார் மற்றும் மூத்த சிவில், ராணுவ அதிகாரிகள் கலந்து கொண்டனர்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1782159
பாதுகாப்பு அமைச்சகம்
புதுதில்லியில் பாதுகாப்பு அமைச்சர் திரு ராஜ்நாத் சிங் இஸ்ரேல் பாதுகாப்பு அமைச்சர் திரு பெஞ்சமின் கான்ஸ் ஆகியோர் இருதரப்பு பேச்சு நடத்தினர்
புதுதில்லியில் பாதுகாப்பு அமைச்சர் திரு ராஜ்நாத் சிங், இஸ்ரேல் பாதுகாப்பு அமைச்சர் திரு பெஞ்சமின் கான்சுடன் இருதரப்பு பேச்சு நடத்தினார். அப்போது இருதரப்பு விவகாரம் பிராந்தியம் மற்றும் பாதுகாப்பு தொழில்துறை ஒத்துழைப்பு உள்ளிட்டவைகள் குறித்து விரிவாக விவாதிக்கப்பட்டது. கொவிட் தொற்று சவால்களுக்கிடையே இரு நாட்டு ராணுவ நடவடிக்கைகள் மேம்பட்டுள்ளது குறித்து இரு நாட்டு அமைச்சர்களும் ஆய்வு செய்தனர். எதிர்கால தொழில்நுட்பங்களில் ஆராய்ச்சி மற்றும் மேம்பாடு மற்றும் பாதுகாப்புத் தளவாட உற்பத்தியில் இணைந்து செயல்படுதல் ஆகியவற்றில் ஒத்துழைப்பை அதிகரிப்பது குறித்து அவர்கள் விவாதித்தனர்.
முன்னதாக, இஸ்ரேல் பாதுகாப்பு அமைச்சர் தேசிய போர் நினைவிடத்திற்கு சென்று மலர் வளையம் அஞ்சலி செலுத்தினார்.
மேலும் விவரங்களுக்கு இந்த ஆங்கில செய்திக்குறிப்பை காணவும்: https://www.pib.gov.in/PressReleasePage.aspx?PRID=1830445
சுகாதாரம் மற்றும் குடும்ப நலத்துறை அமைச்சகம்
கோவிட்-19 குறித்த அண்மைச் செய்திகள்
மத்திய சுகாதாரம் மற்றும் குடும்ப நலத் துறை அமைச்சர் டாக்டர் ஹர்ஷ் வர்த்தன், குஜராத் துணை முதலமைச்சர் மற்றும் சுகாதார அமைச்சர் திரு நிதின்பாய் பட்டேல், மகாராஷ்டிரா சுகாதாரத் துறை அமைச்சர் திரு ராஜேஷ் டோப்பே ஆகியோருடன் இன்று உயர்நிலை ஆய்வு நடத்தினார். மத்திய சுகாதாரம் மற்றும் குடும்ப நலத் துறை இணை அமைச்சர் திரு அஸ்வினி குமார் சௌபே, மத்திய மாநில அரசுகளின் உயரதிகாரிகள் ஆகியோரும் இதில் பங்கேற்றனர். இந்த இரு மாநிலங்களிலும் கோவிட்-19 நோய்த் தாக்குதல் மேலாண்மைக்குத் தேவையான ஆயத்த நிலைகள் குறித்தும், தற்போதைய நிலவரம் குறித்தும் கூட்டத்தில் ஆய்வு செய்யப்பட்டது.
கோவிட் அல்லாத விஷயங்களில் அத்தியாவசிய சேவைகள் புறக்கணிக்கப்பட்டுவிடக் கூடாது என்று டாக்டர் ஹர்ஷ் வர்த்தன் வலியுறுத்தினார். தீவிர மூச்சுக் கோளாறு தொற்று  / சளிக் காய்ச்சல் போன்ற உடல்நலக் குறைவு  குறித்த மருத்துவப் பரிசோதனை ஆகியவற்றில் போதிய கவனம் செலுத்தினால், நோய்த் தாக்குதல் அதிகரிக்க வாய்ப்புள்ள பகுதிகளை அடையாளம் காணவும், உரிய சமயத்தில் மேலாண்மை நடவடிக்கைகளை மேற்கொள்ளவும் உதவியாக இருக்கும் என்று அமைச்சர் தெரிவித்தார். கோவிட்-19 நோய் பாதிப்பு குறித்து தகவல் தெரிவிக்க முன்வராத நிலை இருப்பதால், அந்த நோயாளிகளை பாரபட்சமாக நடத்தக் கூடாது என்ற விழிப்புணர்வை ஏற்படுத்த வேண்டிய அவசியம் உள்ளதாக அவர் குறிப்பிட்டார். அவ்வாறு செய்தால், நோய் பாதிப்பு உள்ளவர்கள் உரிய சமயத்தில் அதை தெரிவிக்க முன்வருவார்கள். இதனால் சிகிச்சை வசதியை அதிகரித்து, மரணங்களின் எண்ணிக்கையைக் குறைக்கலாம் என்று அவர் கூறினார்.
கோவிட்-19 நோய் பாதித்தவர்களில் 14,183 பேர் இதுவரை குணமாகியுள்ளனர். கடந்த 24 மணி நேரத்தில் 1457 பேர் குணம் அடைந்துள்ளனர். இந்த நோய் பாதித்தவர்களில் குணம் அடைந்தவர்கள் எண்ணிக்கை 28.72 சதவீதமாக உயர்ந்துள்ளது. இதுவரையில் 49,391 பேருக்கு நோய் பாதிப்பு உறுதி செய்யப் பட்டுள்ளது. நேற்றில் இருந்து புதிதாக 2958 பேருக்கு நோய் பாதிப்பு கண்டறிந்து உறுதி செய்யப்பட்டுள்ளது.
(
விவசாயத்துறை அமைச்சகம்
தில்லி பூசா வேளாண் கண்காட்சியில் ஆயிரக்கணக்கான விவசாயிகள் பயனடைந்தனர்
இந்திய வேளாண் ஆராய்ச்சி மையம் தில்லியில் நடத்திய வேளாண் அறிவியல் காண்காட்சியின் 2வது நாளில், நாடு முழுவதிலும் இருந்து ஆயிரக்கணக்கான விவசாயிகள் கலந்து கொண்டு பயன் அடைந்தனர். இந்தக் கண்காட்சியின் முக்கியக் கருப்பொருள் ‘‘தொழில்நுட்ப அறிவுடன் தற்சார்பு விவசாயியை’’ உருவாக்குதல். நாடு முழுவதும் இருந்து சுமார் 12,000 விவசாயிகள் இந்தக் கண்காட்சியில் பங்கேற்று 1,100 குவின்டால் கலப்பின விதைகளை வாங்கினர். 2-ம் நாளில் 4 தொழில்நுட்ப அமர்வுகளும் நடந்தன. இதில் ஸ்மார்ட் விவசாயம், இயற்கை விவசாயம், அதிக உற்பத்திக்கு ஹைட்ரோபோனிக் மற்றும் ஏரோபோனிக் விவசாயம், வேளாண் ஏற்றுமதி குறித்து விளக்கப்பட்டது.
மூன்று வகை பாஸ்மதி அரசி வகைகள், கலப்பினப் பூசா பாஸ்மதி 1847, 1885, 1886 ஆகிய ரகங்களின் விதைகள் இந்தக் கண்காட்சியில் விவசாயிகளுக்கு வழங்கப்பட்டன. இதன் மூலம் இந்தப் புதிய வகை விதைகளை அவர்களே உற்பத்தி செய்ய முடியும். புதிய பயிர் வகைகள், பாதுகாப்பான காய்கறி, பூக்கள் விவசாயம் குறித்த நேரடி செய்முறை விளக்கங்கள் அளிக்கப்பட்டன. இதில் விவசாயிகள் ஆர்வத்துடன் பங்கேற்றனர். அரசு மற்றும் தனியார் நிறுவனங்கள் தயாரித்த விவசாயக் கருவிகளும் காட்சிக்கு வைக்கப்பட்டிருந்தன. மேம்படுத்தப்பட்ட விதைகள் மற்றும் கன்றுகளின் விற்பனையால் விவசாயிகள் மகிழ்ச்சியடைந்தனர். இதுதவிர வேளாண் பொருட்கள், ரசாயணங்கள், புத்தாக்க விவசாயிகள் உருவாக்கிய பொருட்கள் ஆகியவை பார்வையாளர்களை வெகுவாக கவர்ந்தன.
100க்கும் மேற்பட்ட இந்திய வேளாண் ஆராய்ச்சி மையங்கள், 225 அரங்குகளில் தங்களின் நவீன தொழில்நுட்பங்களை காட்சிக்கு வைத்திருந்தன. முதல் நாளில் 15,000 விவசாயிகள் பங்கேற்று பல தொழில்நுட்பங்களையம் , ஆலோசனை சேவைகளையும் அறிந்து கொண்டனர்.
மேலும் விவரங்களுக்கு இந்த ஆங்கிலச் செய்திக் குறிப்பை காணவும்: https://pib.gov.in/PressReleasePage.aspx?PRID=1804826
குறு சிறு மற்றும் நடுத்தர தொழில் துறை அமைச்சகம்
விவசாயம் அல்லாத புதிய அலகுகளை அமைப்பதில் தொழில்நிறுவனங்களுக்கு உதவ காதி மற்றும் கிராமத் தொழில்துறை ஆணையத்தின் மூலம் பிரதமரின் வேலைவாய்ப்பு உருவாக்கத்திட்டதின் கீழ் எம்எஸ்எம்இ - களில் வேலைவாய்ப்புகள் உருவாக்கப்பட்டுள்ளன
விவசாயம் அல்லாத துறையில் புதிய அலகுகள் அமைப்பதில் தொழில்நிறுவனங்களுக்கு உதவ காதி மற்றும் கிராமத் தொழில்கள் ஆணையத்தின் மூலம் பிரதமரின் வேலைவாய்ப்பு உருவாக்கத் திட்டத்தை எம்எஸ்எம்இ அமைச்சகம் அமலாக்குகிறது. பரவலாக இருக்கின்ற பாரம்பரிய கைவினைக் கலைஞர்கள், ஊரக மற்றும் நகர்ப்புற வேலைவாய்ப்பு இல்லாத இளைஞர்கள் ஆகியோரை ஒருங்கிணைத்து, அவர்களுக்கு வீடு தேடி சாத்தியமானவரை சுயவேலை வாய்ப்புகளை வழங்குவது இதன் நோக்கமாகும்.
பிரதமரின் வேலைவாய்ப்பு உருவாக்கத் திட்டத்தின்கீழ் பொதுப்பிரிவு பயனாளிகளுக்கு ஊரகப்பகுதிகளிள் விளிம்புத்தொகை மானியமாக 25 சதவீதமும் நகரப்பகுதிகளில் 15 சதவீதமும் வழங்கப்படுகிறது. ஷெட்யூல்ட் வகுப்பினர், ஷெட்யூல்ட் பழங்குடியினர், இதர பிற்படுத்தப்பட்ட வகுப்பினர், சிறுபான்மையினர், பெண்கள், முன்னாள் ராணுவத்தினர், மாற்றுத்திறனாளிகள், வடகிழக்குப் பகுதி, மலைப்பகுதி, எல்லைப் பகுதியைச் சேர்ந்த பயனாளிகள் போன்ற சிறப்புப்பிரிவினருக்கு ஊரகப்பகுதிகளில் விளிம்புத்தொகை மானியம் 35 சதவீதமும் நகரப்பகுதிகளில் 25 சதவீதமும் வழங்கப்படுகிறது. இந்தத் திட்டத்தில் பொருள் உற்பத்தித் துறைக்கு அதிகபட்சம் ரூ. 50 லட்சமும் சேவைத்துறைக்கு ரூ 20 லட்சமும் செலவாகும்.
பிரதமரின் வேலை உருவாக்கத் திட்டத்தின் கீழ் 2018 - 19ல் 5,87,416ஆக இருந்த வேலை உருவாக்கம் 2021-22ல் 8,25,752ஆக இருந்தது இது நாற்பது சதவீதம் அதிகமாகும்.
பிரதமர் அலுவலகம்
டாக்டர் எம்.எஸ்.சுவாமிநாதன் மறைவுக்கு பிரதமர் இரங்கல்
பிரதமர் திரு. நரேந்திர மோடி, புகழ்பெற்ற வேளாண் விஞ்ஞானி டாக்டர் எம்.எஸ்.சுவாமிநாதனின் மறைவுக்கு ஆழ்ந்த இரங்கல் தெரிவித்துள்ளார்.
பிரதமர் எக்ஸ் பதிவில் கூறியிருப்பதாவது:
"டாக்டர் எம்.எஸ்.சுவாமிநாதன் அவர்களின் மறைவு மிகுந்த வருத்தமளிக்கிறது. நமது நாட்டின் வரலாற்றில் மிக முக்கியமான காலகட்டத்தில், விவசாயத்தில் அவர் ஆற்றிய மகத்தான பணி கோடிக்கணக்கான மக்களின் வாழ்க்கையை மாற்றியமைத்ததுடன், நமது தேசத்தின் உணவுப் பாதுகாப்பை உறுதி செய்தது.
விவசாயத்தில் தனது புரட்சிகரமான பங்களிப்புகளைத் தாண்டி, டாக்டர் சுவாமிநாதன் கண்டுபிடிப்புகளின் மையமாகவும், பலருக்கு ஊக்குவிக்கும் வழிகாட்டியாகவும் இருந்தார். ஆராய்ச்சி மற்றும் வழிகாட்டுதலுக்கான அவரது அசைக்க முடியாத அர்ப்பணிப்பு எண்ணற்ற விஞ்ஞானிகள் மற்றும் கண்டுபிடிப்பாளர்களிடையே அழிக்க முடியாத முத்திரையைப் பதித்துள்ளது.
டாக்டர் சுவாமிநாதனுடனான எனது உரையாடல்களை நான் எப்போதும் நினைவில் வைத்திருப்பேன். இந்தியா முன்னேற வேண்டும் என்ற அவரது ஆர்வம் முன்மாதிரியாக இருந்தது.
அவரது வாழ்க்கையும், பணியும் வரும் தலைமுறையினருக்கு உத்வேகம் அளிக்கும். அவரது குடும்பத்தினருக்கும், நண்பர்களுக்கும் இரங்கல். ஓம் சாந்தி."
ஜல்சக்தி அமைச்சகம்
மத்திய ஜல்சக்தி அமைச்சரும் நாகலாந்து முதல் அமைச்சரும் ஜல் ஜீவன் இயக்க அமலாக்கம் குறித்து காணொளிக் காட்சி மூலம் மீளாய்வுக் கூட்டம் நடத்தினர்
ஜல்சக்தி அமைச்சர் திரு.கஜேந்திர சிங் ஷெகாவத் காணொளிக் காட்சி மூலம் நாகலாந்து முதல் அமைச்சர் திரு நெய்ஃபியூ ரியோவுடன் அந்த மாநிலத்தில் ஜல் ஜீவன் இயக்கப் பணிகளின் முன்னேற்றம் குறித்து விவாதித்தார். திரு ஷெகாவத் கோவிட் தொற்று உறுதி செய்யப்பட்டு மருத்துவமனையில் இருப்பதால் அங்கிருந்தவாறே காணொளிக் காட்சி மூலம் கூட்டத்தில் கலந்து கொண்டார்.
2024ஆம் ஆண்டுக்குள் ஊரகப்பகுதிகளில் உள்ள ஒவ்வொரு வீட்டுக்கும் 100 சதவீதம் குடிநீர்க் குழாய் இணைப்பு தருவதற்கு நாகலாந்து திட்டமிட்டுள்ளது.
”100 சதவீதம் எஃப்.ஹெச்.டி.சி மாநிலமாக” மாற்றுவதற்குத் தேவையான அனைத்து ஒத்துழைப்புகளையும் வழங்குவதாக நாகலாந்து முதலமைச்சருக்கு உறுதி அளித்த மத்திய அமைச்சர் “ஹர் கர் ஜல்” என்ற பிரச்சாரத்தை தொடங்குமாறு அவரை கேட்டுக் கொண்டார். 2024 என்ற காலக்கெடுவுக்கு முன்னரே ஒவ்வொரு கிராமத்திற்கும் 100 சதவீதக் குடிநீர்க் குழாய் இணைப்புகள் வழங்க வேண்டும் என்ற இலக்கை அடையும் வகையில் இந்தப் பிரச்சாரத்தை மேற்கொள்ளுமாறு மத்திய அமைச்சர் கேட்டுக் கொண்டார்.
(Visitor Counter : 176